28.01.2021

**Δελτίο Τύπου**

**Μίλτος Χρυσομάλλης: Έχετε αλλεργία κύριοι του ΣΥΡΙΖΑ απέναντι σε κάθε θετική ρύθμιση για την κοινωνία**

«*Ειλικρινά προσπαθώ να καταλάβω ποιο είναι το αντιπολιτευτικό σας αφήγημα, η κριτική και η στόχευσή σας κύριοι του ΣΥΡΙΖΑ. Γιατί μέχρι στιγμής, η μόνη διάγνωση είναι ότι έχετε αλλεργία απέναντι σε οποιαδήποτε θετική ρύθμιση φέρνει προς ψήφιση η Κυβέρνηση της ΝΔ και του Κυριάκου Μητσοτάκη*», σημείωσε σκωπτικά ο βουλευτής Μεσσηνίας της ΝΔ Μίλτος Χρυσομάλλης, κατά την παρέμβασή του στην Ολομέλεια της Βουλής, στο πλαίσιο της συζήτησης σχεδίου νόμου του Υπουργείου Υγείας.

«*Δεν μπορώ να εξηγήσω διαφορετικά τη συνεχή άρνησή σας να στηρίξετε χωρίς αντιρρήσεις ακόμα και διατάξεις που ανακουφίζουν εκατοντάδες χιλιάδες χαμηλοσυνταξιούχους συμπολίτες μας από το κόστος συμμετοχής στην αγορά των απαραίτητων για την υγεία τους φαρμάκων. Είναι οι ίδιοι οι χαμηλοσυνταξιούχοι που τους κόψατε το ΕΚΑΣ, αφού πρώτα προεκλογικά το 2015 τους είχατε πει τα ακριβώς αντίθετα. Εμείς δεσμευτήκαμε να τους στηρίξουμε και το κάναμε το 2020. Τώρα εσείς δεν αισθάνεστε την ανάγκη και την υποχρέωση να στηρίξετε τη δέσμευση του Κυριάκου Μητσοτάκη ότι αυτό το ευνοϊκό καθεστώς θα ισχύσει και για το 2021;*».

Όπως παρατήρησε ο Μεσσήνιος βουλευτής, όλη η κριτική του ΣΥΡΙΖΑ περιστράφηκε για μια ακόμη φορά γύρω από το αν η Κυβέρνηση έχει σχέδιο για την Υγεία, πόσες προσλήψεις προσωπικού έχουν γίνει για την αντιμετώπιση της πανδημίας, πόσες κλίνες εντατικής θεραπείας έχουν ανοίξει, πόσα οικονομικά μέτρα έχει λάβει η Κυβέρνηση για την ενίσχυση της οικονομίας και την ανακούφιση των πληττόμενων συμπολιτών μας. «*Φυσικά, πήρατε πληρωμένη απάντηση από την πολιτική ηγεσία του Υπουργείου Υγείας ότι όχι μόνο υπάρχει σχέδιο, αλλά αυτό έχει ήδη υποβληθεί και περιλαμβάνει προτάσεις ύψους 3 δισεκατομμυρίων ευρώ στο Ταμείο Ανάκαμψης, με τα 660 εκατομμύρια ευρώ να αφορούν την ενίσχυση των υποδομών στα νοσοκομεία μας, προτάσεις που βελτιώνουν τα μέγιστα την εικόνα του Εθνικού Συστήματος Υγείας και θα μείνουν στο σύστημα. Να σας ρωτήσω όμως κάτι; Πόσα από αυτά τα δισεκατομμύρια που έχει δώσει η Κυβέρνηση ως μέτρα στήριξης ψηφίσατε; Θα σας πω εγώ: ούτε ένα ευρώ! Συνεχίστε λοιπόν να κάνετε έτσι ανέξοδη κριτική!*».

Όπως τόνισε η Κυβέρνηση παρέλαβε 560 κλίνες ΜΕΘ και τις έφτασε στις 1300, ζητώντας παράλληλα από τον Υπουργό Β. Κικίλια να εξετάσει άμεσα τη δημιουργία νέων κέντρων εξειδίκευσης επείγουσας ιατρικής, για να καλυφθούν οι ανάγκες. Επιπλέον, έχουν πραγματοποιηθεί πάνω από 7000 προσλήψεις επικουρικού προσωπικού ενώ προχωρούν γοργά και οι διαδικασίες μονιμοποίησης των εντατικολόγων.

«*Φθάσατε να χαρακτηρίσετε το νομοσχέδιο ως μπάλωμα, γιατί εκτός από τις δύο δωρεές Λάτση έρχεται να διαχειριστεί κρίσιμα ζητήματα καθημερινότητας στην υγεία. Και θα σας ρωτήσω καλοπροαίρετα: Γιατί διαφωνείτε με την απαλλαγή από την Υπηρεσία Υπαίθρου των αναισθησιολόγων, που τους έχουμε πολλή ανάγκη αυτή τη στιγμή στις ΜΕΘ; Γιατί διαφωνείτε με τη δυνατότητα να αναλάβουν άμεσα καθήκοντα στα δημόσια νοσοκομεία ανειδίκευτοι γιατροί που έχουν κάνει αίτηση ειδικότητας; Γιατί διαφωνείτε με την ένταξη των γενικών γιατρών που προέρχονται από τον ΕΟΠΥΥ στον κλάδο των ιατρών ΕΣΥ, προκειμένου να μπορούν να ενταχθούν και αυτοί στο σύστημα των εφημεριών; Για όλα αυτά τα αυτονόητα γιατί διαφωνείτε;*» ανέφερε ο Μίλτος Χρυσομάλλης.

«*Ειλικρινά, κυρίες και κύριοι συνάδελφοι και συνάδελφοι από την πλευρά του ΣΥΡΙΖΑ, θα περίμενα ειδικά στα θέματα υγείας να υπήρχε μια πιο ώριμη Αντιπολίτευση, γιατί αυτός είναι και ο ρόλος σας, αυτός που σας εμπιστεύθηκε ο ελληνικός λαός. Για το καλό της χώρας, για το καλό των συμπολιτών μας αντί να αναλώνεστε σε ανέξοδη κριτική και σε ανέφικτες προτάσεις, τουλάχιστον δείξτε ότι στηρίζετε όσα θετικά μέτρα προτείνονται από αυτήν την Κυβέρνηση – και είναι πάρα πολλά – προτάσσοντας το εθνικό συμφέρον! Φανείτε, αν θέλετε, χρήσιμοι στον τόπο, χρήσιμοι στην κοινωνία, χρήσιμοι στη Δημοκρατία μας!*».